钦定古今图书集成/历象汇编/岁功典/第035卷 > 摸鱼儿〈西湖送春〉 陈允平
## 钦定古今图书集成/历象汇编/岁功典/第035卷 > 摸鱼儿〈西湖送春〉 陈允平

倚东风、画栏十二，芳阴帘幕低护。玉屏翠冷梨花瘦，
寂寞小楼烟雨。肠断处。怅折柳柔情，旧别长亭路。年
华似羽。任锦瑟声寒，琼箫梦远，羞对彩鸾舞。　《文园
赋》。重忆河桥眉妩。啼痕犹溅纨素。丁香其结相思恨，
空托绣罗金缕。春已暮。纵燕约莺盟，无计留春住。伤
春倦旅。趁暗绿稀红，扁舟短棹，载酒送春去。

===大圣乐〈东园饯春〉　　　　　周密===娇绿迷云，倦红颦晓，嫩晴芳树。渐午阴、帘影移香，燕
语梦回，千点碧桃吹雨。冷落锦衾归后。记前度兰桡
停翠浦。凭阑久，漫凝伫。凤翘慵听金缕。　留春问谁
最苦。奈花自无言莺自语。对画楼残照，东风吹远，天
涯何许。怕折露条愁轻别。更烟暝长亭啼杜宇。垂杨
晚，但罗袖、晴沾飞絮。